́дати же подоба́етъ, я́кѡ вѣ́ра, по словесє́мъ бг҃опрє́даннымъ, сугу́ба є́сть: єди́на у́бѡ собо́рная всѣ́хъ правосла́вныхъ хрістіа́нъ, въ не́йже снача́ла крести́хомся, и съ не́ю наконе́цъ, ѽ да соѿи́демъ!друга́я же, рѣ́дкихъ и ѻ́нѣхъ, ѝже исполне́ніемъ всѣ́хъ бг҃отво́рныхъ за́повѣдей, во є́же по ѡ́бразу и по подо́бію па́ки восте́кшихъ, и та́кѡ ѡбогатѣ́вшихъ бж҃е́ственнымъ бл҃года́ти свѣ́томъ, утверди́ти всю̀ свою̀ наде́жду ко гдс̑у, и толи́кѡ, ѽ досто́инства!я́кѡ ника́коже, по гдс̑ню словесѝ, усомнѣва́тися си̂мъ во вре́мя моли́твы, въ проше́ніяхъ я̀же къ бг҃у, но съ вѣ́рою иска́ти, и та́кѡ удо́бь пріима́ти полє́зная: по чесому̀ и извѣ́стну вѣ́ру ѿ дѣ́лъ и́стинныхъ блаже́нніи сі́и пріѡбрѣта́ютъ, я́кѡ вся́къ ра́зумъ, и разсужде́ніе, и сумнѣ́ніе, и попече́ніе ѿ себѐ ѿве́ргшіи, и всѝ соверше́ннѣ бж҃е́ственнымъ упое́ніемъ къ бг҃у вѣ́ры, и наде́жды, и любвѐ испо́лнившеся, єще́ же измѣни́вшіися лу́чшимъ и блаже́ннымъ десни́цы вы́шнягѡ, по бж҃е́ственному даві́ду, измѣне́ніемъ